**TÁJÉKOZTATÁS**
a jegyző előtt folyó hagyatéki eljárás menetéről, főbb szabályairól

**Eljárás megindulása:**

A hagyatéki eljárás akkor indul, amikor a jegyző – a halottvizsgálati bizonyítvány alapján ennek hiányában a holtnak nyilvánító vagy a halál tényét megállapító végzés alapján, illetve olyan személy bejelentése alapján, akinek a hagyatéki eljárás megindításához jogi érdeke fűződik, vagy az ingatlanügyi hatóság bejelentése alapján – az örökhagyó haláláról értesül.

Belföldön kiállított halottvizsgálati bizonyítvány alapján indult eljárás esetén a jegyző a halottvizsgálati bizonyítvány elektronikus beérkezésétől számított 5 napon belül, egyéb esetben az eljárás megindulását követő 8 napon belül megkezdi a leltározást.

A leltárt a kötelező leltározás alá eső vagyontárgyról vagy a leltár felvételét kötelezővé tevő tényről, körülményről való tudomás szerzést követően 30 napon belül, a halottvizsgálati bizonyítvány elektronikus beérkezésének napjától számított 35. napig, illetve az ingatlanügyi hatóság értesítése esetén 60 napon belül el kell készíteni.

**Illetékesség:**

Az eljárás lefolytatására az örökhagyó utolsó lakóhelye, ennek hiányában az örökhagyó utolsó tartózkodási helye, ezek hiányában az örökhagyó belföldi elhalálozásának helye, mindezek hiányában a hagyatéki vagyon fekvésének helye szerinti jegyző rendelkezik illetékességgel.

Amennyiben az elhunyt magyar állampolgárnak az állampolgárságon kívül más, (lakóhelye, tartózkodási helye, elhalálozásának helye vagy vagyona) az illetékességet meghatározó kapcsolata nincs Magyarországgal, az öröklésben érdekelt kérelmére a Magyar Országos Közjegyzői Kamara dönt arról, hogy melyik közjegyző illetékes az eljárás lefolytatására.

Fentiek alapján Mór Város Jegyzője abban az esetben jár el, ha az örökhagyó utolsó lakóhelye, ennek hiányában utolsó tartózkodási helye Mór volt, vagy az örökhagyó Móron hunyt el és nem rendelkezett belföldi lakóhellyel és tartózkodási hellyel, vagy külföldi elhalálozás esetén az örökhagyó vagyona vagy annak egy része Móron található.

**A jegyző feladata**:

A jogszabályban meghatározott adattartalmú hagyatéki leltár elkészítése, majd a leltározást követően a hagyatéki leltár és mellékleteinek az illetékes közjegyző részére történő megküldése.

Leltározásnak minősül az örökhagyó és a hagyatéki eljárásban érdekeltek jogszabályban meghatározott adatainak, valamint a hagyatékba tartozó vagyonnak, továbbá az ezekkel kapcsolatos, jogszabályban meghatározott nyilatkozatoknak a beszerzése és rögzítése.

**Hagyatéki leltár készítésének esetei:**

1. *Jogszabály által meghatározott vagyontárgy van a hagyatékban***.**

Leltározni kell a hagyatékban lévő

1. belföldön fekvő ingatlant,
2. belföldi cégjegyzékbe bejegyzett gazdasági társaságban, illetve szövetkezetben fennálló tagi (részvényesi) részesedést,
3. lajstromozott vagyontárgyat, (olyan ingó dolog vagy jog, amelyre vonatkozóan a tulajdonjog vagy a lajstromozott jog megszerzését belföldön vezetett közhiteles nyilvántartásba történő bejegyzés igazolja pl.: személygépjármű, motorkerékpár, vízi járművek, mezőgazdasági haszongépek, utánfutó, fegyver, haláleseti rendelkezést nem tartalmazó bankszámla, kedvezményezett megjelölése nélküli megtakarítás vagy biztosítás stb.) valamint
4. az ingó vagyont, ha értéke a törvényben megállapított öröklési illetékmentes értéket (300.000.- Ft-ot) meghaladja.

A hagyatékot leltározni kell, ha a jegyző vagy a közjegyző rendelkezésére álló adatok alapján valószínű, hogy a bejelentett hagyatéki tartozások meghaladják a hagyaték értékét.

*2.) Meghatározott személy (a hagyatéki eljárásban érdekelt) kéri a leltározást:*

a) az öröklésben érdekelt kérelmére,

b) akinek a birtokában van az örökhagyó hagyatékához tartozó dolog,

c) az örökhagyó hagyatékához tartozó, a halállal az örökösként érdekeltre átszálló jognak vagy követelésnek a hagyatéki eljárásban fellépő kötelezettje

*3.) A hagyatékot leltározni kell akkor is*, ha az örökösként érdekelt öröklési érdeke veszélyeztetve van és az örökösként érdekelt méhmagzat, kiskorú, cselekvőképességet érintő gondnokság alatt álló nagykorú, ismeretlen helyen lévő személy, ügyeinek vitelében akadályozott természetes személy, vagy csak az állam, vagy belföldi települési önkormányzat.

*4.) Egyéb feltételek fennállása esetén:*

a) ha az örökhagyó végintézkedésével alapítvány létesítését rendelte,

b) ha az örökhagyó végintézkedéssel bizalmi vagyonkezelési jogviszonyt alapított.

**A hagyatéki leltár mellékletei:**

* **Az örökhagyó halotti anyakönyvi kivonata**.
* **A nyilatkozatban feltüntetett adatokat igazoló rendelkezésre álló iratok.** (Például: banki kivonat, hitelszerződés, gépjármű forgalmi engedélye vagy törzskönyve, vállalkozás adatai, ill. cégadatok, munkáltató adatai, végintézkedés, öröklési szerződés, hagyatéki hitelezői igény bejelentést alátámasztó iratok stb.) Iratok hiányában az azonosító adatok feltüntetése szükséges.
* A hagyatéki eljárásban érdekelt és az eljárásban részt vevő más személy álláspontja alátámasztására okiratot csatolhat be.

**A törvényes öröklés általános rendje:**

* Leszármazók (törvényes örökös első sorban az örökhagyó gyermeke, illetve az öröklésből kiesett helyén a gyermekei).
* Házastárs.
* Ha leszármazó és házastárs nincs, akkor az örökhagyó szülői.
* Az öröklésből kiesett szülő helyén leszármazói (örökhagyó testvérei, öröklésből kiesett testvér esetén a gyermekei).
* Ha leszármazó, házastárs, szülő és szülőtől leszármazó nincs akkor az örökhagyó nagyszülői.
* Ha nagyszülő és nagyszülőtől leszármazó nincs az örökhagyó dédszülői.
* Ha dédszülő és dédszülőtől leszármazó nincs az örökhagyó távolabbi felmenői.

Az öröklési rendnél az örökbefogadással kapcsolatos szabályokat figyelembe kell venni.

**Az állam szükségképpeni törvényes öröklése és az önkormányzat öröklése:**

Az örökhagyó tulajdonát képező belföldi ingatlan esetében (az ingatlanon található azon ingó dolog is, amely az örökhagyó tulajdonában állt halálakor) más örökös hiányában – ide nem értve, ha az örökhagyónak az öröklés visszautasítása folytán nincs más örököse – az ingatlan fekvése szerinti települési önkormányzat az örökös. Kivéve azon ingatlan, bármely alrészlete állami tulajdonba kerülése esetén a nemzeti földalapról szóló törvény hatálya alá tartozna, vagy gazdaságnak minősülő dologösszesség részét képezi.

Más örökös hiányában –ideértve azt is, ha a települési önkormányzat mint törvényes örökös az örökséget visszautasítja – az állam a törvényes örökös.

**Tájékoztatás a hagyatéki eljárásról:**

A hagyatéki eljárásról szóló 2010. évi XXXVIII. törvény (a továbbiakban Hetv.) alapján a hagyatéki eljárás nyelve a magyar. (Hetv.7. §)

A közjegyző a jegyző és a hagyatéki eljárásban közreműködő személy eljárása során köteles gondoskodni az örökhagyó és a hagyatéki eljárásban érdekeltek személyes adatainak védelméről. (Hetv. 14-15. §).

A hagyatéki eljárásban a képviselőként fellépő személy képviseleti jogosultságát hivatalból kell vizsgálni. Az eljárásban a jogi képviselet nem kötelező. (Hetv. 9. §)

A hagyatéki eljárás polgári nemperes eljárás, amelyre a polgári perrendtartásról szóló [2016. évi CXXX. törvény](https://optijus.hu/optijus/lawtext/A1600130.TV/tvalid/2020.2.1./tsid/) (a továbbiakban: [Pp.](https://optijus.hu/optijus/lawtext/A1600130.TV/tvalid/2020.2.1./tsid/)) szabályait a polgári nemperes eljárás sajátosságaiból eredő eltérésekkel kell alkalmazni. A felek tényállításaikat és egyéb, tényekre vonatkozó nyilatkozataikat a valóságnak megfelelően kötelesek előadni. A felek eljárási jogaik gyakorlása és kötelezettségeik teljesítése során jóhiszeműen kötelesek eljárni.

A jegyző a hagyatéki eljárásra az általános közigazgatási rendtartásról szóló 2016. évi CL. törvény (a továbbiakban Ákr.) egyes rendelkezéseit megfelelően alkalmazza. (Hetv. 22. § (3) bekezdés)

**Iratbetekintési jog:** A hagyatéki eljárásban érdekelt az eljárás bármely szakaszában betekinthet az eljárás során keletkezett iratba. (Pp. 162. §).

**Egyezségi tárgyalás, közvetítői eljárás:**

Az örökösként érdekelteknek az eljárás leltározási szakaszában lehetőségük van egymással, valamint a hagyatéki hitelezőkkel egyezségi tárgyalásokat folytatni, továbbá lehetőségük van közvetítői eljárás igénybevételére is. (Hetv. 31/A. § (4) bekezdés).

Ha a felek között megállapodás jön létre, az erről készült teljes bizonyító erejű magánokiratba vagy közokiratba foglalt írásbeli nyilatkozatukat, a megállapodást kötő felek közös kérelmére, mint egyezségi tervezetet a feleknek az egyezségtervezet egyezségkénti jóváhagyása iránti kérelmével együtt a jegyző a hagyatéki leltár mellékleteként a közjegyzőhöz továbbítja jóváhagyás céljából.

A feleknek az egyezségkötésre a közjegyző előtti eljárásban is lehetőségük van.

További szabályok: Hetv. 93-94. §.

**Biztosítási intézkedés:** (Hetv. 32 § - 42 §)

32. § (1) Ha a hagyaték átadására még nem került sor, az öröklésben érdekelt azonban valószínűsítette, hogy a hagyatékhoz tartozó vagyontárgy veszélyben van, az öröklésben érdekelt indokolt kérelmére – amíg a leltárt meg nem küldte a közjegyzőnek, a jegyző, azt követően – a közjegyző végzésben biztosítási intézkedésként elrendelheti a leltárba felvett belföldi vagyonnak, e vagyon meghatározott részének vagy egyes vagyontárgyaknak

a) bírósági letétbe helyezését,

b) hatósági vagy közjegyzői letétbe vételét (az elrendelő személyének megfelelően),

c) birtokba adását (birtokban hagyását),

d) a zárlatát, szükség esetén zár alá vétellel – ha e törvény másképp nem rendelkezik – a bírósági végrehajtásról szóló törvényben szereplő zárlat szabályainak és a zárgondnokra vonatkozó szabályoknak a megfelelő alkalmazásával,

e) a zárolását (ha az pénzforgalmi szolgáltatónál elhelyezett vagy kezelt vagyon),

f) értékesítését, és a vételárnak az a) vagy b) pont szerinti megőrzését, ha azok

 fa) gyors romlásnak vannak kitéve,

 fb) huzamos tárolásra alkalmatlanok,

 fc) kezelésük, tárolásuk, illetve őrzésük – különösen a vagyontárgyak értékére vagy tárolási, kezelési költségeire tekintettel – aránytalan és jelentős költséggel járna, vagy

 fd) értékük az előreláthatólag hosszú ideig tartó tárolás miatt jelentősen csökkenne.

 (2) Ha a leltár szerint a hagyatékban a Ptk. gazdasági társaságokra és szövetkezetekre vonatkozó rendelkezéseiben meghatározott társasági, illetve szövetkezeti részesedés van, – amíg a leltárt meg nem küldték a közjegyzőnek, a jegyző, azt követően – a közjegyző biztosítási intézkedésként a tagsági (szövetkezeti) jogok gyakorlására a társaság (szövetkezet) vagy a működésében érintett más személy, szervezet indokolt kérelmére ügygondnokot rendelhet ki, ha az intézkedés nyilvánvalóan a társasági (szövetkezeti) vagyon megóvása vagy a társaság (szövetkezet) működésének biztosítása érdekében szükséges. Az ügygondnok vagyoncsökkenést eredményező határozat hozatalát a szavazatával nem támogathatja és a hagyaték terhére vagyoni kötelezettségeket nem vállalhat, kivéve, ha ezzel az érintett társaságot (szövetkezetet) és az örökösként érdekeltet nyilvánvaló károsodástól óvja meg.

 (3) Ha a leltár szerint a hagyatékban követelés van, annak behajtására az öröklésben érdekelt kérelmére a közjegyző ügygondnokot rendelhet ki.

 (4) Ha arra hivatalból nem került sor, az ügygondnokot bármelyik örökösként érdekelt kérelmére a közjegyző (a leltár megküldéséig a jegyző) végzésben kirendeli, és feladatáról a végzés megküldésével egyidejűleg – ha az a végrendelet későbbi előkerülése miatt változik, akkor ismételten – tájékoztatja. Ha valamennyi öröklésben érdekelt közös kérelemben kéri meghatározott személy ügygondnokul történő kirendelését, akkor a kérelemben megjelölt személyt kell kirendelni; e kérelemben az öröklésben érdekelteknek nyilatkozniuk kell arról, hogy más öröklésben érdekeltről nincs tudomásuk.

 (5) A (2)–(4) bekezdésben meghatározott ügygondnok csak akkor rendelhető ki, ha az eljárásának előrelátható díját és költségeit a kérelmező – a hagyatéki eljárás költségeitől függetlenül – megelőlegezi és viseli. Ha más törvényes örökös hiányában a magyar állam öröklése valószínűsíthető, a (2) bekezdésben foglaltaktól eltérően ügygondnokként – díj és költségek megelőlegezése nélkül – az állam képviseletében eljáró tulajdonosi joggyakorlót kell kirendelni, ha a tulajdonosi joggyakorló ezt maga kezdeményezi, vagy más kérelmére indult biztosítási intézkedés esetén az ügygondnokként történő kirendelésével egyetért.

 (6) Végrendeleti öröklés esetében az (1)–(5) bekezdésben foglaltakat csak akkor lehet alkalmazni, ha az adott tevékenységet nem végrendeleti végrehajtó vagy a Ptk. rendelkezése szerint az alapítvány nyilvántartásba vétele iránt eljárni köteles személy látja el.

33. § Ha a hagyatékhoz tartozó vagyontárgyaknak vagy azok egy részének a 32. § (1) bekezdés szerinti veszélyeztetése megállapítható, biztosítási intézkedés elrendelésének a gyámhatóság értesítéséig hivatalból is helye van, ha az öröklésben olyan személy látszik érdekeltnek, aki:

 a) méhmagzat, kiskorú vagy cselekvőképességet érintő gondnokság alatt álló személy és nincs törvényes képviselője vagy törvényes képviselője akár a törvény kizáró rendelkezése folytán, akár tényleges akadály miatt az ügyben nem járhat el, vagy

 b) törvényes képviselővel vagy meghatalmazottal nem rendelkező olyan személy, aki ismeretlen helyen tartózkodik, vagy az ügyben más okból eljárni nem tud.

34. § (1) A jegyző által elrendelt biztosítási intézkedést a jegyző maga foganatosítja. A közjegyző által elrendelt biztosítási intézkedést a közjegyző maga is foganatosíthatja, vagy annak foganatosítása végett a vagyontárgy fekvése szerint illetékes jegyzőt keresi meg. A megkeresett jegyző a megkeresést haladéktalanul köteles teljesíteni.

 (2) A végrendeleti végrehajtó és a kirendelt ügygondnok az általa foganatosított biztosítási intézkedéséről a jegyző vagy a közjegyző utasítása szerint beszámol.

35. § (1) Biztosítási intézkedés elrendelése előtt a biztosítási intézkedéssel közvetlenül érintettet szükség szerint meg kell hallgatni.

 (2) Ha a biztosítási intézkedéssel érintett vagyontárgy birtokosa a veszélyeztetett értéknek megfelelő, – a jegyző által elrendelt biztosítási intézkedés esetén hatósági letétbe – közjegyzői letétbe vehető biztosítékot ad, a biztosítási intézkedés elrendelése mellőzhető. A felajánlott biztosítékot hatósági, illetve közjegyzői letétbe kell venni. Biztosítékként készpénzt vagy korlátozás nélkül forgalomba hozható értékpapírt lehet elfogadni.

36. § (1) A biztosítási intézkedés költségeit az köteles előlegezni, aki a biztosítási intézkedést kérte.

 (2) A jegyző vagy a közjegyző felhívja a biztosítási intézkedést kérelmezőt, hogy a biztosítási intézkedés foganatosításával várhatóan felmerülő költségeket a Kjnp. megfelelő alkalmazásával előlegezze meg. Ha a kérelmező a felhívásnak nem tesz eleget, a kérelmet vissza kell utasítani.

37. § (1) Az elrendelt biztosítási intézkedést a leltárban fel kell tüntetni.

 (2) A biztosítási intézkedés elrendeléséről szóló végzést a hagyatéki eljárásban érdekelteknek is kézbesíteni kell.

 (3) A biztosítási intézkedés foganatosításáról jegyzőkönyv készül.

38. § (1) Ha a biztosítási intézkedéssel érintett vagyontárgyon fennálló rendelkezési, birtok- vagy használati jogot közhiteles vagy pénzforgalmi szolgáltató által vezetett nyilvántartás tartalmazza, és az intézkedés nyilvántartásba vételére jogszabály lehetőséget biztosít, az intézkedés nyilvántartásba vétele iránt a nyilvántartást vezető hatóságot vagy pénzforgalmi szolgáltatót meg kell keresni. A megkeresett a biztosítási intézkedést haladéktalanul nyilvántartásba veszi, és ennek megtörténtéről a megkeresőt tájékoztatja.

 (2) A biztosítási intézkedés elrendelését követően a biztosítási intézkedést elszenvedő a rendelkezési, birtok-, vagy használati jog átmeneti jellegű korlátozását tűrni köteles. Arra, hogy a közhiteles nyilvántartásba vett biztosítási intézkedést nem ismeri, senki sem hivatkozhat.

39. § (1) Aki a biztosítási intézkedéssel a vagyon, a vagyon meghatározott részének vagy egyes vagyontárgyaknak a birtokosává vált, ideértve az e törvény szerinti közreműködőt is, az

 a) e tekintetben a Ptk. jogalap nélküli birtoklásra vonatkozó rendelkezései és az intézkedést elrendelő utasításai szerint jár el,

 b) annak hasznairól a közjegyzőhöz számadást terjeszt elő; e számadás helyességét az öröklésben érdekeltek bírósági úton vitathatják.

 (2) Az (1) bekezdésben foglalt kötelezettségről a biztosítási intézkedést elrendelő végzés tájékoztatást tartalmaz.

40. § (1) A biztosítási intézkedéssel érintett vagyontárgy értékesítéséből befolyt ellenérték a biztosítási intézkedéssel érintett vagyontárgy helyébe lép.

 (2) Ha más törvényes örökös hiányában az állam vagy települési önkormányzat öröklése valószínűsíthető, és a temetési költségek fedezése céljából feltétlenül szükséges, a jegyző, illetőleg a közjegyző a biztosítási intézkedés elrendelésére és foganatosítására vonatkozó szabályok megfelelő alkalmazásával a Magyar Állam vagy települési önkormányzat kérelmére hozzájárulhat a hagyatékhoz tartozó egyes ingóságok értékesítéséhez. Az értékesítés során befolyt összeget a temetési költségek fedezésére kell fordítani, a fennmaradó összeget pedig bírósági letétbe vagy közjegyzői letétbe kell helyezni.

41. § (1) A biztosítási intézkedést haladéktalanul meg kell szüntetni, ha elrendelésének oka megszűnt.

 (2) A hagyatéki eljárás megszüntetéséről szóló végzésben, a teljes hatályú hagyatékátadó végzésben vagy a hagyatékátadó végzés teljes hatályúvá válását megállapító végzésben rendelkezni kell a hagyatéki eljárás során korábban elrendelt és még meg nem szüntetett biztosítási intézkedés megszüntetéséről.

42. § A biztosítási intézkedés foganatosításával felmerült költséget az intézkedést megszüntető vagy az eljárást befejező végzésében – ha az intézkedést vagy az eljárást a jegyző szünteti meg, a jegyző végzésében – kell megállapítani. Ugyanebben a végzésben – az elrendelés indokoltságával kapcsolatos összes körülmény figyelembevételével – kell dönteni a költség viseléséről.

**A hagyatéki eljárás menete:**

A jegyző a jogszabályban meghatározott adattartalmú hagyatéki leltár elkészítéséhez beszerzi a szükséges adatokat, iratokat. Ezért megkereséssel nyilatkozattételre hívja fel **elsősorban a halottvizsgálati bizonyítványon feltüntetett személyt**, ennek hiányában a felkutatott hozzátartozót. (Hetv. 16.§ (1) bekezdés és 22. § (3) b) pont, Ákr. 62. §, 63. §).

Hagyatéki leltár felvételére nem kerül sor, amennyiben **a megkeresett személy nemleges nyilatkozatot tett, mert az örökhagyó nem rendelkezett hagyatéki leltározás alá tartozó vagyonnal és öröklési bizonyítvány kiállítását sem kérelmezi. A jegyző a hagyatéki eljárást végzéssel megszünteti**, melyről értesül valamennyi ismert öröklésben érdekelt. (Hetv. 31/B. §).

Ha **az örökhagyó hagyatéki leltározás alá tartozó vagyonnal rendelkezett a megkeresett személy nyilatkozatában foglalt adatok alapján megkezdődik a hagyatéki leltár tervezetének előkészítése.**

***A hagyatéki eljárás lefolytatásához – nemleges nyilatkozat tétel esetén is – szükséges valamennyi hagyatéki eljárásban érdekelt és egyéb részvevő törvényben felsorolt adatainak közlése, az öröklésből kiesett (elhunyt) személyek adatainak a feltüntetése is.***

Indokolt esetben a hagyatéki leltár tartalmát képező adatok megállapítása érdekében meghallgatás tartható. A meghallgatás idejéről és helyéről értesíteni kell az ismert öröklésben érdekeltet. A meghallgatásról való távolmaradás a hagyatéki leltár felvételét nem akadályozza. (Hetv. 30. §, Ákr. 58-60. §).

Azt, akinek személyes meghallgatása az eljárás során szükséges, a hatóság kötelezi, hogy a megjelölt helyen és időpontban jelenjen meg. Ha az idézett személy kora, egészségi állapota vagy más méltányolható ok miatt a hatóság előtt nem képes megjelenni, az idézett személyt a tartózkodási helyén is meg lehet hallgatni. Az idézett személyt figyelmeztetni kell a megjelenés elmulasztásának következményeire. Ha az idézett személy a szabályszerű idézésnek nem tesz eleget, vagy meghallgatása előtt az eljárás helyéről engedély nélkül eltávozik, és távolmaradását előzetesen alapos okkal nem menti ki, vagy utólag megfelelően nem igazolja, vagyaz idézésre meghallgatásra alkalmatlan állapotban jelenik meg, és ezt a körülményt nem menti ki, eljárási bírsággal sújtható. Ha az idézett személy az idézésre nem jelent meg, és távolmaradását nem mentette ki, a rendőrség útján elővezettethető. Az elővezetés foganatosításához az ügyésznek a hatóság vezetője által kért előzetes hozzájárulása szükséges.

Indokolt esetben a leltározás a belföldi vagyon fekvésének helyén a szemlére vonatkozó szabályok szerint kerül lefolytatásra. A helyszíni leltár felvételének idejéről és helyéről értesíteni kell az ismert öröklésben érdekeltet. (Hetv. 29. §).

A lefolytatott eljárási cselekményről jegyzőkönyv vagy feljegyzés készül. (Ákr. 78. §, Hetv. 22. § (3) bek. a.)

Amennyiben az örökhagyó tulajdonában leltározás alá eső ingóság található, az öröklésben érdekeltek arra – az érték meghatározását megkönnyítő adatok közlésével, a tárgy általuk becsült értékének megjelölésével – nyilatkozatot tehetnek. A hagyatéki leltárban az ingóság értéke ezen nyilatkozat alapján kerül feltüntetésre. (Hetv. 26. § (2) bekezdés).

Amennyiben az örökhagyó tulajdonában ingatlan található, az ingatlan forgalmi értéke az ingatlan fekvése szerint illetékes települési önkormányzat jegyzője által kiállított adó- és értékbizonyítvány alapján kerül feltüntetésre. (Hetv. 26. § (1) bekezdés). Az adó- és értékbizonyítvány tartalmát a hagyatéki leltár felvételére illetékes jegyző közli az öröklésben érdekeltekkel, akik az abban foglaltakkal szemben az Ákr-ben foglaltak szerint 15 napon belül fellebbezéssel élhetnek. A fellebbezést az érintett ingatlan(ok) adó- és értékbizonyítványát kiállító jegyzőhöz kell közvetlenül benyújtani, egyidejűleg kérjük a hagyatéki leltár felvételére illetékes jegyző értesítését is. (Ákr. 118. (3) bekezdése, Hetv. 26. §).

Az adó- és értékbizonyítvány(ok)ban foglaltak, mint első fokú közigazgatási határozat elleni fellebbezés illetéke az illetékekről szóló 1990. évi XCIII. törvény 29. § (2) bekezdésében foglaltak alapján - ha e törvény másként nem rendelkezik, és a fellebbezés tárgyának értéke pénzben megállapítható - a fellebbezéssel érintett vagy vitatott összeg minden megkezdett 10 000 forintja után 400 forint, de legalább 5000 forint, legfeljebb 500 000 forint.

**A jegyző az adó- és értékbizonyítvány megküldésével egyidejűleg tájékoztatja a feleket az eljárás során az általa beszerzett adatokról, a hagyaték tárgyához tartozó ismertté vált vagyontárgyakról**, (a hagyatéki leltár tervezetének megküldésével), továbbá a biztosítási intézkedések kérelmezésének lehetőségéről, valamint iratbetekintési jogukról, az eljárás menetéről, jogaikról, kötelezettségeikről, az eljárás várható költségeiről. (Hetv. 31/A. §). A jegyző – a további intézkedések megtétele céljából – felhívja a feleket, hogy **a hagyatéki leltár tervezet kézhezvételétől számított 8 napon belül jelentsék be ha a feltüntetett vagyonelemeken felül a hagyaték tárgyához tartozó vagyontárgy rögzítése, vagy további öröklésben érdekelt adatainak feltüntetése szükséges.**

Kötelesrész iránti igény bejelentése esetén a jegyző felhívja a feleket a kötelesrész alapjának számításához szükséges vagyontárgy 8 napon belül történő bejelentésére figyelemmel a hagyaték teljes vagy ideiglenes hatállyal történő átadásának szabályaira (Hetv. 83-85. §).

A hagyatéki leltár tervezet és tájékoztatás kézhezvételétől számított 8 napos határidő leteltét követően – illetve ingatlanvagyon esetén az ingatlan adó- és értékbizonyítványainak véglegessé válását követően – a jegyző elkészíti a hagyatéki leltárt, és mellékleteivel együtt továbbítja az illetékes közjegyzőhöz.

**Fellebbezésnek van helye a hagyatéki eljárás során:**

* a hagyatéki eljárás megindítása iránti kérelmet visszautasító és elutasító,
* a helyszíni leltár felvétele iránti kérelmet visszautasító és elutasító,
* a biztosítási intézkedés tárgyában hozott,
* a hagyatéki eljárást megszüntető
* a fellebbezést visszautasító,
* az ügygondnok díjáról rendelkező,
* a kézbesítési kifogást elutasító és visszautasító,
* az igazolási kérelmet elutasító és visszautasító,
* az önálló fellebbezéssel támadható végzés rendelkező részét kijavító,
* a végzés rendelkező részének kijavítása iránt előterjesztett kérelmet elutasító és visszautasító,
* az önálló fellebbezéssel támadható végzés kiegészítése tárgyában hozott,
* a papíralapú kapcsolattartás iránti kérelmet elutasító és visszautasító,
* az áttételt elrendelő végzés ellen.

Fellebbezéssel élhet az öröklésben érdekelt, és a rendelkezés reá vonatkozó része ellen az, akire a végzés rendelkezést tartalmaz.

A fellebbezési jogról előzetesen lemondani nem lehet. A végzés közlése után sem mondhat le képviseltje nevében a fellebbezési jogról a természetes személy törvényes képviselője, valamint a gyám, az eseti gyám, az eseti és az ügygondnok.

A hagyaték leltározása során a nem a közjegyző által hozott végzésekkel szembeni jogorvoslatra a közjegyző végzése elleni jogorvoslat szabályait kell alkalmazni azzal az eltéréssel, hogy

*a)* a fellebbezést a jegyzőnél kell előterjeszteni,

*b)* a végzést a fellebbezésben foglaltaknak megfelelően - részben vagy egészben - a jegyző is megváltoztathatja, de ha a fellebbezésnek 3 napon belül nem, vagy nem egészben ad helyt, köteles azt haladéktalanul megküldeni a közjegyzőnek, aki - ha a fellebbezésben foglaltaknak 3 napon belül nem ad helyt - felterjeszti a bírósághoz.

A fellebbezés elbírálása során a bíróság a közjegyző végzése elleni fellebbezés elbírálásának szabályai szerint jár el. (Hetv. 109-115. §).

**A hagyatéki eljárással kapcsolatos költségeket** a Hetv. 72-77. § rendelkezései és a kapcsolódó jogszabályok határozzák meg:

* a közjegyzőt a közjegyzői díjszabásról szóló jogszabály szerint megillető munkadíj és költségtérítés (közjegyzői díjazás),
* az ügygondnok eljárásának külön jogszabályban meghatározott díja és költségtérítése (gondnoki díjazás),
* a biztosítási intézkedés elrendelésével és foganatosításával kapcsolatban felmerült, külön jogszabályban meghatározott költség (biztosítási intézkedés költsége), valamint
* a külföldi hatósághoz intézett megkereséssel összefüggésben felmerült költség.

**A hagyatéki eljárással kapcsolatos elérhetőségek:**

***A hagyatéki leltár készítése alatt:***

Móri Polgármesteri Hivatal

8060 Mór, Szent István tér 6.

Közigazgatási és Szociális Iroda

Központi telefon: 06/22/560-823

**Tájékoztatás kérés telefonon:**

Hagyatéki ügyintézők elérhetősége: 06/22/560-846, 06/22/560-815

**Az örökhagyó tulajdonában lévő móri ingatlan értékbecslésével kapcsolatos tájékoztatás kérés, időpontegyeztetés:**

Ügyintéző elérhetősége: 06/22/560-807, 06/30/179-8450

**Bejelentés, nyilatkozat tétel:**

**Elektronikusan:**

E-Önkormányzat Portálon: <https://ohp-20.asp.lgov.hu/nyitolap> e-papír szolgáltatás igénybevételével

**Személyesen:** (lehetőleg időpontegyeztetéssel)

Ügyfélfogadás:

Hétfő 08:00-12:00; 13:00-16:00;

Szerda 08:00-12:00; 13:00-16:00;

Péntek 08:00-13:00

**Postai úton:**

A kitöltött és valamennyi oldalon aláírt nyilatkozat eredeti példányainak megküldésével.

***A hagyatéki leltár elkészítését és a közjegyző részére történő megküldését követően:***

Józsáné dr. Rácz-Csépány Judit közjegyző

8060 Mór, Dózsa György utca 45.

+36 (22) 400 924, +36 (22) 202 318

<https://www.mokk.hu/>